作者:張榘
標題:金縷曲・賀新郎
內容:枌社新相識。恍瞻君、丰神氣貌，飄然仙白。筆底三江鯨浪注，胸次一甌冰雪。怎不做、龍門上客。坎止流行元無定，敢一朝、挨卻塵泥跡。且剩把，錦雲織。試看自古賢侯伯。一時間、失雖暫失，得還終得。儋石空無君家事，百萬付之一擲。漸養就、摶風鵬翼。任你祖鞭先著了，佔鷗天、浩蕩觀浮沒。挈富貴，等兒劇。